CELEX: 62021CN0374
Language: lt
Date: 2021-06-18 00:00:00
Title: Byla C-374/21: 2021 m. birželio 18 d. Supremo Tribunal Administrativo (Portugalija) pateiktas prašymas priimti prejudicinį sprendimą byloje Instituto de Financiamento da Agricultura e Pescas IP (IFAP) / AB, CD, EF

2021 9 6   
            
            
               LT
            
            
               Europos Sąjungos oficialusis leidinys
            
            
               C 357/10
            
         
      2021 m. birželio 18 d.Supremo Tribunal Administrativo (Portugalija) pateiktas prašymas priimti prejudicinį sprendimą byloje Instituto de Financiamento da Agricultura e Pescas IP (IFAP) / AB, CD, EF
      
      (Byla C-374/21)
      (2021/C 357/13)
      Proceso kalba: portugalų
      
         Prašymą priimti prejudicinį sprendimą pateikęs teismas
      
      
         Supremo Tribunal Administrativo
      
      
         Šalys pagrindinėje byloje
      
      
         Apeliantas: Instituto de Financiamento da Agricultura e Pescas IP (IFAP)
      
      
         Atsakovai: AB, CD, EF
      
         Prejudiciniai klausimai
      
      
                  1.
               
               
                  Ar 1995 m. gruodžio 18 d. Tarybos reglamento (EB, Euratomas) Nr. 2988/95 (1) 3 straipsnio 1 dalimi draudžiamos nacionalinės teisės nuostatos, pagal kurias senaties negalima taikyti teismo procese dėl išieškojimo pasibaigus ketverių ar aštuonerių metų laikotarpiui, nes šis klausimas gali būti vertinamas tik padavus administracinį skundą dėl akto, kuriuo nurodoma grąžinti dėl nustatyto pažeidimo nepagrįstai gautas sumas?
                  Jei atsakymas į šį klausimą būtų neigiamas, klausiama:
               
            
                  2.
               
               
                  Ar Reglamento Nr. 2988/95 3 straipsnio 2 dalyje numatytas trejų metų terminas turi būti laikomas skolos, atsirandančios priėmus aktą, kuriuo reikalaujama grąžinti dėl finansavimo pažeidimų nepagrįstai gautas sumas, senaties terminu? Ar to termino eiga prasideda nuo tokio akto priėmimo dienos?
                  Jei atsakymas į šį klausimą būtų neigiamas, taip pat klausiama:
               
            
                  3.
               
               
                  Ar Reglamento Nr. 2988/95 3 straipsniu draudžiamos nacionalinės teisės nuostatos, pagal kurias skolos [senaties] terminas nutrūksta, kai vykdant skolinio reikalavimo procedūrą už bendrovę pagalbos gavėją subsidiariai atsakingi subjektai gauna atitinkamą pranešimą, ir lieka sustabdytas iki galutinio arba neskundžiamo sprendimo dėl tokių subsidiariai atsakingų subjektų pateikto prieštaravimo priėmimo?
               
            
         (1)  1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995, p. 1; 2004 m. specialusis leidimas lietuvių k., 1 sk., 1 t., p. 340).